Ontvoerde sakeman na 111 dae geredIsmail Rajah (69). (Foto: Twitter / Yusuf Abramjee) Die polisie het ŉ ontvoerde sakeman van Kaapstad Woensdagoggend kort na middernag ná 111 dae uit ŉ huis in Khayelitsha gered. Ismail Rajah (69) is in Maart vanjaar by sy sakeperseel in Parow ontvoer. Hy is die stigter en uitvoerende hoof van die maatskappy Good Hope Construction. Maroela Media het vroeër berig dat Rajah glo om 11:00 besig was om voor sy onderneming in Joubertstraat te parkeer toe twee gewapende mans uit ŉ Audi Q7 gespring en hom gegryp het. Sy ontvoerders het hom sedertdien aangehou en ŉ losprys by sy familie geëis. Vier mans is tydens Rajah se redding in hegtenis geneem. Ismail Rajah (69) was 111 dae aangehou. (Foto: SAPD) “Die familie was reeds na Dubai onderweg om die losprysbetaling te bespoedig toe die SAPD se nasionale teenkapingstaakspan ingespan is om die voorval te ondersoek,” het kol. Athlenda Mathe, polisiewoordvoerder, gesê. “Die span het onmiddellik die spesiale taakmag, georganiseerde misdaadondersoekers en misdaadtoneelkenners gemobiliseer en ook saam met private sekerheidsmaatskappye gewerk. Kort na middernag Woensdag het die span op die geïdentifiseerde adres toegeslaan en die slagoffer gered.” Volgens die polisie is Rajah ongedeerd en veilig met sy geliefdes herenig. Die huis waaruit Ismail Rajah (69) gered is. (Foto: SAPD) Twee Mosambiekers en twee Suid-Afrikaners is op die toneel in hegtenis geneem en sal na verwagting Donderdag in die Parow-landdroshof verskyn. Hulle is almal tussen 30 en 38 jaar oud. Die polisie het ook beslag gelê op selfone en verskeie toerusting wat glo in die uitvoering van die misdaad gebruik is. “Die polisie moedig lede van die publiek aan om ontvoerings dadelik aan te meld sodat die polisie ondersoek kan instel, slagoffers kan red en skuldiges in hegtenis neem.”